b'\n_START_ARTICLE_\n\xc5\xa0iaurinis auksaspalvis kirtiklis\n_START_SECTION_\nPaplitimas\n_START_PARAGRAPH_\n\xc5\xa0iauriniai auksaspalviai kirtikliai savaime paplit\xc4\x99 Dauguvos, Nemuno, Desnos, Vyslos,  Odros, Dniestro, Dniepro, Dono up\xc4\x97se ir j\xc5\xb3 baseinuose. Kaimynin\xc4\x97je Latvijoje nuo 2008 m. aptinkami Ventos, Dauguvos ir Gaujos upi\xc5\xb3 baseinuose. _NEWLINE_\xc5\xa0alys ar j\xc5\xb3 dalys kur r\xc5\xab\xc5\xa1is yra savaimin\xc4\x97: Lietuva, Latvija, Lenkija, Vokietija, Baltarusija, Rusija (europin\xc4\x97s dalies vakaruose), Ukraina, Moldova, Slovakija.\n_START_SECTION_\nGyvenamas biotopas\n_START_PARAGRAPH_\nSuaug\xc4\x99 \xc5\xa1iauriniai auksaspalviai kirtikliai gyventi pasirenka nedideles lygum\xc5\xb3 upes ir upelius. Kalvotame regione gyvena up\xc4\x97se ir su didesne srove. Gyvena skaidraus, \xc5\xa1varaus vandens up\xc4\x97se su sm\xc4\x97lingu ar \xc5\xbevyro dugnu, bet vengia klampaus, dumblingo upi\xc5\xb3 dugno. Kaip \xc4\xafprasta, jie vengia dideli\xc5\xb3, lygum\xc5\xb3 reljefo upi\xc5\xb3.\n_START_SECTION_\nPaplitimas Lietuvoje\n_START_PARAGRAPH_\nLietuvoje \xc5\xa1iauriniai auksaspalviai kirtikliai klasifikuojami kaip savaimin\xc4\x97 r\xc5\xab\xc5\xa1is, pirm\xc4\x85 kart\xc4\x85 buvo pagauti Ventos up\xc4\x97s baseine. Jie \xc4\xafra\xc5\xa1yti \xc4\xaf Lietuvos raudonosios knygos 4 (I) kategorij\xc4\x85. Tai naujas r\xc5\xab\xc5\xa1ies arealui baseinas, atskiras, nesusij\xc4\x99s su kitais r\xc5\xab\xc5\xa1ies apgyventais baseinais. Per vis\xc4\x85 2002-2008 met\xc5\xb3 tyrimo laikotarp\xc4\xaf \xc5\xa1iaurinis auksaspalvis kirtiklis sugautas 5 up\xc4\x97se i\xc5\xa1 dviej\xc5\xb3 atskir\xc5\xb3 basein\xc5\xb3 \xe2\x80\x93 Ventos ir Nemuno, viso buvo sugauta 130 individ\xc5\xb3. Ventos baseine \xc5\xa1iaurini\xc5\xb3 auksaspalvi\xc5\xb3 kirtikli\xc5\xb3 populiacij\xc5\xb3 tankis yra did\xc5\xbeiausias, jos stabilios ir pastovios. \xc5\xa0ventosios baseine (Neries) auksaspalvio kirtiklio populiacijos negausios, ta\xc4\x8diau r\xc5\xab\xc5\xa1is pla\xc4\x8diai paplitusi ir populiacijos stabilios._NEWLINE_Lietuvoje \xc5\xa1iauriniams auksaspalviams kirtikliams renkantis gyvenamas buveines lemiantis veiksnys yra vandens temperat\xc5\xabra. Jie renkasi buveines su \xc5\xbeymiai labiau apibr\xc4\x97\xc5\xbetais fizikiniais parametrais, jis sutinkamas tik \xc5\xa1variose, neeutrofikuotose, srauniose up\xc4\x97se su \xc5\xa1variu sm\xc4\x97lio ir \xc5\xbevyro gruntu bei pakankamai, ne ma\xc5\xbeiau +20C \xc4\xaf\xc5\xa1ylan\xc4\x8diu vandeniu. \xc5\xa0is rodiklis svarbesnis nei paprastajam kirtikliui, kadangi Lietuvoje yra \xc5\xbeymiai ma\xc5\xbeiau upi\xc5\xb3 \xc4\xaf\xc5\xa1ylan\xc4\x8di\xc5\xb3 iki ner\xc5\xa1tui reikalingos +20C temperat\xc5\xabros, o dauguma toki\xc5\xb3 upi\xc5\xb3 visi\xc5\xa1kai netinka pagal kitus faktorius, kaip kad srov\xc4\x97s greit\xc4\xaf, grunt\xc4\x85 ir pana\xc5\xa1iai. Up\xc4\x97se, kur aptinkamas \xc5\xa1iaurinis auksaspalvis kirtiklis, auk\xc5\xa1\xc4\x8diausia metin\xc4\x97 temperat\xc5\xabra patikimai auk\xc5\xa1tesn\xc4\x97 nei tose, kur \xc5\xa1i r\xc5\xab\xc5\xa1is nesutinkama (+21 +23,8C). Itin svarbus fizikinis rodiklis yra vandens srov\xc4\x97s greitis. Nors kitose arealo vietose \xc5\xa1iaurinis auksaspalvis kirtiklis gyvena gana \xc4\xafvairiuose pagal srov\xc4\x97s greit\xc4\xaf biotopuose, Lietuvoje jis aptinkamas tik srauniose up\xc4\x97se. Vidutinis srov\xc4\x97s greitis \xc5\xa1ios r\xc5\xab\xc5\xa1ies buvein\xc4\x97se buvo nuo 0,3 iki 1,2 m/s ir patikimai skyr\xc4\x97si nuo sto\xc4\x8di\xc5\xb3, kur \xc5\xa1iaurinis auksaspalvis kirtiklis nesutinkamas. \xc5\xa0iaurini\xc5\xb3 auksaspalvi\xc5\xb3 kirtikli\xc5\xb3 buvein\xc4\x97se buvo stipriai apibr\xc4\x97\xc5\xbetas pH rodiklis: 8,1-8,34. Auksaspalvio kirtiklio buveini\xc5\xb3 lemiantys veiksniai (p<0,02) yra auk\xc5\xa1ta vandens temperat\xc5\xabra, didelis srov\xc4\x97s greitis bei deguonies kiekis, auk\xc5\xa1tas ir apibr\xc4\x97\xc5\xbetas siaurose ribose pH rodiklis.\n_START_SECTION_\nK\xc5\xabno matmenys\n_START_PARAGRAPH_\n\xc5\xa0iaurinis auksaspalvis kirtiklis auga l\xc4\x97tai. Jo k\xc5\xabno ilgis 5-9 cm, da\xc5\xbeniausiai 6-8 cm, k\xc5\xabno mas\xc4\x97 da\xc5\xbeniausiai 3-5 g.\n_START_SECTION_\nNer\xc5\xa1tas\n_START_PARAGRAPH_\n\xc5\xa0iauriniai auksaspalviai kirtikliai pavasar\xc4\xaf, gegu\xc5\xbe\xc4\x97s-bir\xc5\xbeelio m\xc4\x97nesiais, esant ne\xc5\xbeemesniai kaip +20C vandens temperat\xc5\xabrai ner\xc5\xa1ia up\xc4\x97s dugne tarp vandens augalijos ant sm\xc4\x97lio, \xc5\xbevyro, akmenuk\xc5\xb3, i\xc5\xa1leisdami apie 900 lipni\xc5\xb3 1,1-1,2 mm skersmens ikreli\xc5\xb3. Esant +22\xc2\xb0C vandens temperat\xc5\xabrai, i\xc5\xa1 ikreli\xc5\xb3 mailius i\xc5\xa1lenda po i\xc5\xa1ner\xc5\xa1imo pra\xc4\x97jus 50-60 valand\xc5\xb3. Mailius 3,1-4,2 mm ilgio ir maitintis pradeda pra\xc4\x97jus 6 paroms ir minta zooplanktonu.\n_START_SECTION_\nElgsena\n_START_PARAGRAPH_\n\xc5\xa0iauriniai auksaspalviai kirtikliai gyvena pavieniui. Aktyviausi vakare ir nakt\xc4\xaf. Jie sl\xc4\x97pdamiesi nuo prie\xc5\xa1\xc5\xb3, up\xc4\x97s dugne \xc4\xafsirausia po sm\xc4\x97liu, re\xc4\x8diau po \xc5\xbevyru.\n_START_SECTION_\nAm\xc5\xbeius\n_START_PARAGRAPH_\n\xc5\xa0iauriniai auksaspalviai kirtikliai gyvena iki 4-5 met\xc5\xb3.\n_START_SECTION_\nMityba\n_START_PARAGRAPH_\n\xc5\xa0iauriniai auksaspalviai kirtikliai da\xc5\xbeniausiai minta planktonu ir kai kuri\xc5\xb3 vabzd\xc5\xbei\xc5\xb3 - uod\xc5\xb3, apsiuv\xc5\xb3, la\xc5\xa1al\xc5\xb3, \xc5\xbeirgeli\xc5\xb3 lervomis, smulkiomis kirm\xc4\x97l\xc4\x97mis, dumbliais. Kartais minta smulkiais sausumos vabzd\xc5\xbeiais bei kit\xc5\xb3 \xc5\xbeuv\xc5\xb3 ikrais.\n_START_SECTION_\nNykimo ir apsaugos priemon\xc4\x97s\n_START_PARAGRAPH_\n\xc5\xa0iauriniai auksaspalviai kirtikliai da\xc5\xbeniausiai nyksta d\xc4\x97l vandens telkini\xc5\xb3 tar\xc5\xa1os. _NEWLINE_Lietuvoje imantis \xc5\xa1iaurini\xc5\xb3 auksaspalvi\xc5\xb3 kirtikli\xc5\xb3 apsaugos priemoni\xc5\xb3, jie \xc4\xafra\xc5\xa1yti \xc4\xaf Lietuvos raudonosios knygos 4 (I) kategorij\xc4\x85, o nuo 2017 m. u\xc5\xbe nelegaliai sugaut\xc4\x85 \xc5\xa1i\xc4\x85 r\xc5\xab\xc5\xa1\xc4\xaf bus skiriama 145 eur\xc5\xb3 bauda.\n_START_SECTION_\n\xc5\xa0iaurinio auksaspalvio kirtiklio pavadinimas ir sinonimai\n_START_PARAGRAPH_\nAnks\xc4\x8diau buvo manyta, kad \xc5\xa1iaurinis auksaspalvis kirtiklis (Sabanejewia baltica) yra auksaspalvio kirtiklio (Sabanejewia aurata) por\xc5\xab\xc5\xa1is ir mokslin\xc4\x97je literat\xc5\xabroje lotyni\xc5\xa1kai buvo vadinamas Sabanejewia aurata baltica. \xc5\xa0is pavadinimas dabar i\xc5\xa1lik\xc4\x99s kaip \xc5\xa1iaurinio auksaspalvio kirtiklio sinonimas.'